### Beslutning

Anbefales.

Frit Borgerligt Fællesskab tog forbehold.

### Sagsfremstilling

## Resume og sagens baggrund

Der er udarbejdet en strategisk klimahandlingsplan, Kalundborg 2050, som viser vejen til klimaneutralitet og en tilpasning til klimaforandringerne. Planen er udarbejdet i DK2020 samarbejdet. Den grønne tænketank CONCITO har godkendt, at planen lever op til de aftalte standarder sammen med 97 andre danske kommuner.

Teknik- og Miljøudvalget har 2 gange, henholdsvis den den 9. marts og den 4. maj 2023, drøftet temaer og handlinger i klimahandlingsplanen frem mod udarbejdelsen af vedlagte plan (bilag 1).

## Indstillinger

Direktøren indstiller, at den strategiske klimahandlingsplan Kalundborg 2050 godkendes til endelig offentliggørelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*[adresse] og klimarobust kommune i 2050*
Kalundborg 2050 (bilag 1) er en overordnet strategisk klimaplan, der beskriver, hvordan Kalundborg Kommune i samarbejde med forskellige aktører understøtter de nationale klimamål om at reducere udledningen af drivhusgasser med 70 % inden 2030 og opnå klimaneutralitet i 2050.
Kalundborg 2050 beskriver desuden, hvordan vi vil imødegå klimaændringerne gennem rettidig forebyggelse og klimatilpasning.

 Handlinger for klimatilpasning skal medvirke til at:

* Imødegå fremtidens klimaændringer mest hensigtsmæssigt.
* Forebygge og afbøde skadevirkningerne af øgede nedbørsmængder og stigende havvandsstand.
* Arbejde med klimatilpasning på tværs af sektorer i et langsigtet perspektiv.
* Skabe merværdi for klimatilpasningsløsninger hvor muligt.
* Sikre kommunens særlige værdier for fremtiden.

Kalundborg 2050 er Kalundborg Kommunes DK2020-plan godkendt af den grønne tænketank CONCITO på vegne af det internationale by-samarbejde C40.

Med Klimahandlingsplanen fornyer Kalundborg Kommune sin tilslutning til DK2020-samarbejdet og forpligter sig til Parisaftalens mål om klimaneutralitet (bilag 2).

Hvis målet om at reducere CO2-udledningen med 70% i forhold til 1990 skal lykkes, skal der findes CO2-reduktioner for mindst 255.000 ton inden 2030.

Administrationen har i dialog med væsentlige aktører beskrevet en række handlinger, der kan reducere CO2-udledningen og tilpasse vores samfund til klimaforandringerne.

Der er handlinger, som er kritiske at gennemføre, hvis målene om CO2-reduktion skal opnås, og hvis vi skal transformere vores samfund til at blive klimarobust.

*De 10 vigtigste handlinger indtil 2030 er:*

* Carbon Capture and Storage (CCS) - uden CO2-fangst bliver det ikke muligt at nå 70 % målet. To store virksomheder, Ørsted og Kalundborg [adresse], har planer om CCS. Ebbe Sørensen har den 15. maj 2023 vundet det statslige udbud om CCS, og Kalundborg bliver sammen med [adresse] stedet, hvor teknologierne bliver afprøvet i stor skala.
  Kommunen kan understøtte med plan- og myndighedsarbejde og understøtte udbygning af elinfrastruktur.
* Udfasning af naturgas hos 14 virksomheder - Virksomhederne er i gang, men det kræver viden og el.
* Markant udbygning af el-infrastruktur til [adresse] er en kritisk nødvendig komponent i den grønne omstilling. Udbygningen er også en forudsætning for udvidet industriel produktion. Der skal udbygges med 4 til 5 store transformatorstationer i Kalundborg. Kommunen arbejder med elforsyningsselskaberne omkring placeringer og godkendelser.
* Udvidelse af Vedvarende Energi (VE) produktionen fra sol (og vind) - Flere solceller og vindmøller forudsætter kommunal planlægning og ændring af kommuneplanen.
  En revideret Strategisk Energiplan der også tager et mere regionalt perspektiv på VE-forsyning bliver en vigtig komponent.
* Udtagning af lavbundsjorde fra landbrugsproduktion - Naturstyrelsen arbejder på lavbundsprojekter. Kalundborg Kommune kan understøtte lodsejere og statslige institutioner.
* Skovrejsning - klimaskov giver biodiversitet og rekreative muligheder, men optager landbrugsjord og ændrer landskaberne. Kommuneplanens skovrejsningstema genbesøges ved næste kommuneplanrevision. Strategiske partnerskaber med virksomheder og forsyningen kan medvirke til projekter, der giver CO2-reduktion og fx drikkevandsbeskyttelse
* Udskiftning af gasfyr til kollektiv varme eller varmepumper i Gørlev, Sæby, Kirke Helsinge og [adresse]. Der er klare mål om en grøn omstilling af gas til opvarmning inden 2028, men det sker på samme tid i alle kommuner med risiko for et presset marked.
* Elfærger - Samsø ruten bliver elektrisk i 2025, finansieringen af kommunens elfærger på [adresse] skal afklares jf. Kommunalbestyrelsens beslutning den 14. december 2022.
* Stormflodssikring af [adresse] - på længere sigt er der risiko for betydelige skader på industri og boliger i Kalundborg. Koordineret langsigtet planlægning af havnerenoveringer og et integreret [adresse] projekt kan være løsningerne.
* Skybrudsikring og tilpasning af serviceniveauer i byerne - Områder oplever allerede i dag skybrudsskader. Sammen med Kalundborg Forsyning skal der laves en ny strategi for håndtering af regnvand. Kloaker skal nogen steder ændres, mens der andre steder skal arbejdes med håndtering af vand på terræn og private grundejere skal i andre områder selv sikre deres ejendom.

Kommunens samlede CO2-regnskab, og risikovurderinger i forhold til klimaforandringerne findes i den vedlagte strategiske klimahandlingsplan.

Efter en politisk godkendelse af handlingsplanen starter det omfattende arbejde med at implementere de mange handlinger for CO2-reduktion og klimatilpasning.

Handlingerne skal i meget stort omfang gennemføres i partnerskaber med virksomheder, borgere og interessegrupper. Kommunen selv kan "feje for egen dør" og fx omstille færgerne til el, eller beslutte en strategi for kommunens bilflåde. De meget store og væsentlige CO2-reduktioner og klimatilpasninger kan dog kun realiseres sammen med andre.

Med handlingsplanen forpligter Kalundborg Kommune sig til løbende at følge op på og tilpasse mål og handlinger for at nå klimaneutralitet og klimarobusthed.
Administrationen foreslår, at Klimahandlingsplanen bliver revideret hvert 4. år i begyndelsen af valgperioden, så klimaindsatsen kan blive indarbejdet i kommuneplanen, der revideres inden valgperioden udløber.
Det løbende arbejde med planen foreslås forankret i Teknik- og Miljøudvalget.
Hvert år kan Teknik- og Miljøudvalget tage stilling til, hvorvidt de overordnede mål om skabelse af merværdier, klimarobusthed, 70 % CO2-reduktion til 2030 og klimaneutralitet i 2050 bliver nået, og foreslå at justere mål og handlinger om nødvendigt.
Den årlige opfølgning vil indeholde en status på CO2-udledningerne og eventuelle justeringer af prognoser for klimaforandringerne.
Hertil kommer beskrivelser af gennemførte og påbegyndte handlinger i det forgangne år.

Der er i budgettet afsat en årlig pulje på 1.1 mio. kr. til klimatilpasning. Der vil løbende blive fremstillet mere konkrete projekter til politisk beslutning indenfor den ramme.

Andre handlinger vil sandsynligvis forudsætte, at der afsættes de nødvendige ressourcer til det, hvilket vil blive fremstilet til politisk behandling i hvert tilfælde.

## Økonomiske konsekvenser

Ingen.